DILONGI YA 23
Inki Mutindu Bo Ke Sonikaka mpi Ke Balulaka Mikanda na Beto?
Sambu beto zabisa mbote-mbote “nsangu ya mbote” na “makanda yonso, na mabuta yonso, na bandinga yonso, mpi na bansi yonso,” beto ke basisaka mikanda na bandinga kuluta 750. (Kusonga 14:6) Inki mutindu beto ke salaka kisalu yai ya mpasi? Beto ke salaka yo na lusadisu ya kimvuka ya bansoniki ya kele na ntoto ya mvimba mpi kimvuka ya bambaludi ya ke salaka ngolo—bo yonso kele Bambangi ya Yehowa.
Bo ke sonikaka yo na kisina na Kingelesi. Nto-Kimvuka ke twadisaka kisalu ya Departema ya Bansoniki na babiro na beto ya nene. Departema yai ke twadisaka kisalu ya bansoniki yina ke salaka na biro ya nene mpi na babiro ya nkaka ya filiale. Sambu bansoniki na beto kele na bansi mingi, yo ke sadisaka beto na kutubila masolo ya ke tubilaka binkulu mingi yina ke salaka nde bantu ya nsi-ntoto ya mvimba kusepela ti mikanda na beto.
Na nima bo ke tindaka yo na bambaludi. Na nima ya kuyidika mambu ya bo me sonika mpi kundima yo, bo ke tindaka yo na nzila ya Internet na bimvuka ya bambaludi na ntoto ya mvimba; bambaludi ke balulaka yo, ke zikisaka kana bo me balula yo mbote, mpi ke tangaka yo sambu yo vanda mutindu bantu ke tubaka. Bo ke salaka ngolo na kupona “bangogo ya sikisiki ya kieleka” ya ndinga na bo sambu yo wakana ti dibanza ya Kingelesi.—Longi 12:10.
Baordinatere ke sadisaka sambu mambu kusalama nswalu. Ordinatere lenda yinga ve bansoniki to bambaludi. Kansi, kisalu na bo lenda salama nswalu kana bo ke sadila badiksionere, bima ya kusadila bansosa mpi bisadilu ya nkaka yina kele na ordinatere. Bambangi ya Yehowa me salaka programe mosi ya ordinatere ya bo ke bingaka nde MEPS (système électronique d’édition multilingue); yo ke sadisaka na kukotisa masonama na bandinga mingi, na kuvukisa yo ti bifwanisu, mpi kuyidika yo sambu bo niema yo.
Sambu na nki beto ke salaka bikesa yai yonso, ata sambu na bandinga yina bantu fioti mpamba ke tubaka? Sambu luzolo ya Yehowa kele nde “bantu ya mitindu yonso kuguluka mpi kubaka nzayilu ya sikisiki ya kieleka.”—1 Timoteo 2:3, 4.
Inki mutindu bo ke sonikaka mikanda na beto?
Sambu na nki beto ke balulaka mikanda na beto na bandinga mingi?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn